સંયુક્ત રાષ્ટ્રસંઘ દ્વારા એકથી વધારે આંતરરાષ્ટ્રીય સંસ્થાઓ ચાલે છે. તેની પાછળનો ઉદ્દેશ સ્વાભાવિક રીતે જ વિશ્વમાં સહયોગ માટેનો છે, પણ તેમાં પ્રભુત્વ પશ્ચિમની દુનિયાનું રહ્યું છે. યુરોપમાં બે વિશ્વ યુદ્ધો નજીક નજીકના દાયકામાં લડાયાં તેનો માર વ્હાઇટ પ્રજાને વાગ્યો છે. બીજીબાજુ બીજું વિશ્વ યુદ્ધ પત્યું અને 1950નો દાયકો વીત્યો ત્યાં સુધીમાં સામ્રાજ્યો વિખેરાવા લાગ્યાં હતાં. તેનો પણ ફટકો પડ્યો હતો. અમેરિકાની ધરતીથી દૂર વિશ્વ યુદ્ધો થયાં, પણ તેમાં અમેરિકાની ચાવીરૂપ ભૂમિકા રહી હતી. વૈશ્વિક શાંતિની ચિંતા થાય તેવી સ્થિતિ હતી, પણ વધારે ચિંતા આ સત્તાઓને હતી. તેથી જ વૈશ્વિક શાંતિના બહાને આંતરરાષ્ટ્રીય સંસ્થાઓ, આંતરરાષ્ટ્રીય કરારો, આંતરરાષ્ટ્રીય કાનૂનો બને છે. ઇન્ટરનેશનલ પીસ ફોર્સ પણ તૈયાર થાય છે અને તેમાં ભારતીય સૈનિકોની અગત્યની ભૂમિકા રહેતી હોય છે. આડ વાત એ છે કે યુરોપની ભૂમિ પર લડાયેલા વિશ્વ યુદ્ધમાં પણ ભારતીય સૈનિકોની અગત્યની ભૂમિકા હતી અને વારાસણીના યાદવો ગોળીઓ ખૂટી પડેલી ત્યારે બેયોનેટથી દુશ્મનો પર તૂટી પડ્યાં હતાં.